Yfirvöld í milljónaborginni Xi'an í Kína hafa fyrirskipað ströngustu sóttvarnaaðgerðir sem völ er á vegna fjölgunar kórónuveirusmita síðustu daga. Meðal annars er bílaumferð bönnuð í borginni.
Yfirvöld í Xi'an, héraðshöfuðborg Shaanzi í Kína, fyrirskipuðu í dag ströngustu sóttvarnaaðgerðir sem völ er á vegna fjölgunar kórónuveirusmita að undanförnu. Meðal annars verður bílaumferð bönnuð í borginni. Þeir sem brjóta reglurnar eiga yfir höfði sér sekt og tugthús. fangelsisvist yfir höfði sér.
Þrettán milljónir búa í Xi'an og nágrenni. Útgöngubann hefur verið í borginni síðustu fimm daga vegna 650 kórónuveirusmita sem þar hafa greinst frá níunda desember. Í dag fjölgaði þeim um 150. Það varð til þess að borgaryfirvöld tilkynntu á samfélagsmiðlum um hertar aðgerðir, þar á meðal að öll bílaumferð verður bönnuð, nema ökumenn séu að aðstoða við að halda aftur af faraldrinum. Lögreglu og heilbrigðisyfirvöldum hefur verið falið að stöðva alla bíla. Ökumenn eiga tíu daga fangelsi yfir höfði sér og 500 júana sekt ef þeir brjóta sóttvarnareglurnar. Sektarupphæðin nemur um tíu þúsund krónum.
Frá því að útgöngubann var fyrirskipað í borginni í síðustu viku hefur verið gripið til nokkurra hópskimana. Hátt í þrjátíu þúsund borgarbúar hafa verið sendir í sóttkví á hótelum.
Harðar sóttvarnaaðgerðir eru í gildi í Kína. Stjórnvöld reyna að halda landinu kórónuveirulausu meðal annars vegna vetrarólympíuleikanna í Peking í febrúar. Frá því að fyrstu smitin voru greind í borginni Wuhan í desemberlok 2019 hefur veirunni að mestu verið haldið í skefjum. Samkvæmt opinberum tölum hafa tveir látist af völdum COVID-19 á rúmlega einu ári.